جمهور باشقانی رجب طیب اردوغان تورکیه-‌نین ترورلا موباریزه‌سینده پاکیستانی دستکلمکده داوام ائدجگینی سؤیله‌ییب.
اردوغان پاکیستانا سفری‌نین ایکینجی گونونده پاکیستان میللی مجلیسی و سناتوسونون بیرگه ایجلاسیندا ائتدیگی چیخیشدا دئییب کی، پاکیستان خالقی‌نین قورتولوش ساواشیمیز زامانی چؤره ییندن آرتیرا‌راق گؤندردیگی یاردیم‌لاری اونوتمادیق. ایندی ایسه کشمیر بیزیم اوچون عینی معنانی داشیییر. "باریش بولاغی" عملیاتیندا اینسان حاقلاریندان‌ دانیشان‌لار سؤزده ترورچولاری قورتارماق اوچون سفربر اولارکن، پاکیستان خالقی موباریزه‌سینده دیمدیک تورکیه-‌نین یانیندا یئر آلیر.
مالی عملیات میسیون گوجو ییغینجاق‌لاریندا سیاسی تضییق آلتینا آلینماق ایستنن پاکیستانا دستک وئره‌جک‌لرینی بیلدیرن اردوغان "ترورلا موباریزه‌سینده پاکیستانی دستکله‌مکده داوام ائدجییک" دئییب.
اردوغان سوریه-نین ادلیب شهریله باغلی احوالات لاری دا قیمتلندیره‌رک بیلدیریب:
"ادلیب ایله علاقه‌دار سون گون‌لرده آتدیغیمیز آددیم‌لارین مقصدی 4 میلیون مظلومون، رژیمین چللک بومبا‌لاری آلتیندا اؤلمه‌سی‌نین قارشینی آلماق‌دیر".
جمهور باشقانی اردوغان "لیبیا-دان یمن-ه قدر توققوشما‌لارین اولدوغو هر یئرده تورکیه-‌نین ایلکین هدفی قانی، ییخیمی، ظلمو و گؤزیاشینی دایاندیرماق‌دیر" ایفاده‌سینی ایشلدیب.
اردوغان امریکانین دیرناقاراسی اورتا دوغو باریش پلانینا دا رئاکسیا گؤستره‌رک دئییب کی، حؤرمت‌لی دونالد ترامپ و ایسرایلین باش ناظیری نتانیاهو آراسیندا قدس ایله علاقه‌دار آتیلان آددیم "عصرین باریش پلانی" دئیه تقدیم ائدیلن بیر ایشغال لاییحه‌سی‌دیر.
چیخیشیندا کشمیر مسئله‌سینه ده توخونان اردوغان تورکیه-‌نین کشمیر مسئله‌سینده عدالت‌ین، باریش‌ین، دیالوق یولو ایله حل‌دن طرف اولماقدا داوام ائدجگینی بیل‌دیره‌رک، "کشمیر مسئله‌سی توققوشما یاخود دا تضییقله دئییل، آنجاق عدالت و حاق‌لی‌لیق اساسیندا حل ائدیله بیلر" ایفاده‌سینی ایشلدیب.
جمهور باشقانی اردوغان پاکیستان-‌داکی گؤروش‌لری چرچیوه‌سینده تورکیه-پاکیستان ایش فوروموندا دا ایشتیراک ائده‌جک، سونرا ایسه پاکیستانین باش ناظیری عمران خان ایله تکبتک گؤروش کئچیره‌جک.
